Dansk Boldspil Union (DBU) har mandag meddelt FC Hjørring, at holdet tvangsnedrykkes fra 1. division i næste sæson. DBU mener ikke, at vendelboerne har styr på økonomien.

- Licensudvalget oplyser, at afvisningen af FC Hjørring skyldes klubbens økonomi med henvisning til, at netop klubbernes økonomi er blandt de fem parametre for opfyldelsen af de samlede licenskrav, skriver DBU på sin hjemmeside. FC Hjørring er i fuld gang med at rette op på økonomien. - DBU anfægter vores økonomiske situation, hvilket vi forholder os til. Vi er pt. i gang med at udvide vores salgsmuligheder via vores Vendsysselprojekt, samt lancere en masse nye koncepter, der giver den nødvendige økonomi. Det arbejder vi hårdt på at få et positivt afkast af i indeværende regnskabsår, skriver Henrik Sørensen, der er bestyrelsesformand i FC Hjørring i en pressemeddelelse. DBU har givet klubben 14 dage til at anke afgørelsen.